ຕາມຂ່າວ CRI: ຕອນເຊົ້າວັນທີ 2 ມີນານີ້, ທີ່ນະຄອນຫຼວງວຽງຈັນໄດ້ມີກອງປະຊຸມພົບປະຂອງຄະນະຜູ້ແທນຊາວໜຸ່ມຂັ້ນສູງລະຫວ່າງສູນກາງຊາວໜຸ່ມປະຊາຊົນປະຕິວັດລາວກັບສູນກາງຊາວໜຸ່ມກອມມູນິດຈີນ, ຝ່າຍລາວນຳໂດຍທ່ານ ດຣ ຄຳຜາ ພີມິມະສອນ ຮອງເລຂາຄະນະບໍລິຫານງານ, ປະທານກວດກາສູນກາງຊາວໜຸ່ມປະຊາຊົນປະຕິວັດລາວ, ຝ່າຍຈີນນຳໂດຍທ່ານນາງ ຫຼົວ ເມ ຮອງເລຂາທິການສູນກາງຊາວໜຸ່ມກອມມູນິດຈີນ, ພ້ອມດ້ວຍຄະນະຜູ້ແທນທັງສອງຝ່າຍ.
ໃນກອງປະຊຸມຄັ້ງນີ້, ສອງຝ່າຍເຫັນດີເປັນເອກະສັນກັນຈະເພີ່ມທະວີການພົວພັນຮ່ວມມືກັນຕື່ມອີກ, ແລະຈະປະກອບສ່ວນຢ່າງເປັນເຈົ້າການໃນການຜັນຂະຫຍາຍຄູ່ຮ່ວມມືຍຸດທະສາດຮອບດ້ານຍາວນານລະຫວ່າງຈີນ-ລາວ-ຈີນ. ຊຶ່ງຜ່ານການປຶກສາຫາລືຢ່າງພາວະວິໄສ, ທັງສອງຝ່າຍເປັນເອກະພາບໃນດ້ານຫຼັກການຂອງການພົວພັນຮ່ວມມືທັງສອງຝ່າຍ ໂດຍການເຊັນບົດບັນທຶກການພົບປະເຮັດວຽກລະຫວ່າງຄະນະຜູ້ແທນຂັ້ນສູງຂອງສອງປະເທດ, ສອງຝ່າຍເຫັນດີເອກະພາບໃນການສືບຕໍ່ສຶກສາອົບຮົມຊາວໜຸ່ມ-ເຍົາວະຊົນສອງຊາດລາວ-ຈີນ ໄດ້ຮັບຮູ້, ເຂົ້າໃຈຢ່າງຖືກຕ້ອງກ່ຽວກັບມິດຕະພາບແລະການຮ່ວມມືລາວ-ຈີນໂດຍສະເພາະທິດຄູ່ຮ່ວມມືຍຸທະສາດຮອບດ້ານ, ເຫັນດີໃຫ້ມີການເພີ່ມທະວີແລກປ່ຽນຂໍ້ມູນຂ່າວສານຊຶ່ງກັນແລະກັນ, ເພື່ອສົງເສີມການພົວພັນຂອງອົງການຊາວໜຸ່ມທັງສອງປະເທດ, ເຫັນດີໃຫ້ມີການແລກປ່ຽນທາງດ້ານວິທະຍາສາດແລະວັດທະນາທຳອັນດີງາມຂອງສອງປະເທດລວມທັງການສົ່ງເສີມການຮ່ວມມືກັນລະຫວ່າງນັກທຸລະກິດໜຸ່ມ, ເຫັນດີສືບຕໍ່ຊຸກຍູ້ການສ້າງສູນມິດຕະພາບຊາວໜຸ່ມລາວ-ຈີນຢູ່ລາວ, ຝ່າຍຈີນມີຄວາມຍິນດີເຊື້ອເຊີນເລຂາຄະນະບໍລິຫານງານສູນກາງຊາວໜຸ່ມປະຊາຊົນປະຕິວັດລາວພ້ອມດ້ວຍຄະນະໄປຢ້ຽມຢາມຢ່າງເປັນທາງການໃນປີນີ້ ເພື່ອລົງນາມບົດບັນທຶກຊ່ວຍຈຳລະຫວ່າງອົງການຊາວໜຸ່ມຂອງທັງສອງປະເທດສົກປີ 2012-2014, ພ້ອມນີ້ຝ່າຍຈີນຍິນດີໃຫ້ການສືບຕໍ່ຊຸກຍູ້ອາສາສະໝັກຊາວໜຸ່ມນະຄອນຊຽງໄຮ້, ແຂວງຍຸນນານແລະແຂວງອື່ນໆເພື່ອມາປະຕິບັດໜ້າທີ່ຢູ່ລາວ, ພ້ອມທັງຍິນດີຄົ້ນຄວ້າຄວາມເປັນໄປໄດ້ໃນການຊ່ວຍເຫຼືອລ້າຕໍ່ອົງການຊາວໜຸ່ມລາວແລະຊຸກຍູ້ພາກສ່ວນຕ່າງໆຂອງຕົນເພື່ອໃຫ້ການຊ່ວຍເຫຼືອຊາວໜຸ່ມລາວ ບົນພື້ນຖານທີ່ໄດ້ໃຫ້ທຶນໄປຝຶກອົບຮົມທິດສະດີຊາວໜຸ່ມ-ເຍົາວະຊົນຢູ່ຈີນແລະໃຫ້ທຶນໄປທັດສະນະສຶກສາຢູ່ຈີນຕາມຄວາມເໝົາສົມ, ນອກນີ້ຝ່າຍຈີນຍັງໃຫ້ການຊ່ວຍເຫຼືອພາຫະນະຕ່າງໆແລະເຄື່ອງດົນຕີຈຳນວນໜຶ່ງໃຫ້ສູນກາງຊາວໜຸ່ມປະຊາຊົນປະຕິວັດລາມຕື່ມອີກ.